Bakleiery by Bfn-skool 'in goeie gees' opgelos | Netwerk24
Deur Marita Herselman 12 Augustus 2019 06:00
Die bakleiery onder leerlinge van die Hoërskool Sand du Plessis in Bloemfontein wat die tonge laat klap het, is wat die Vrystaatse onderwysdepartement betref, in goeie gees opgelos.
'n Video van die leerlinge wat mekaar op Vrydag 26 Julie op die skoolterrein rondstamp en houe uitdeel, het einde verlede maand opslae gemaak.
Howard Ndaba, woordvoerder van die Vrystaatse onderwysdepartement, sê die skoolbeheerliggaam se verhore van die agt seuns wat in die voorval betrokke was, is op 6 Augustus afgehandel. Die seuns is tussen 17 en 18 jaar oud.
Die bakleiery vroeër by die Hoërskool Sand du Plessis in Bloemfontein. Foto: Skermgreep
Volgens Ndaba is die seuns elk vir ses dae geskors, waarop nege tot tien dae se detensie volg, en hulle sal van sekere voorregte ontneem word.
Ndaba het vroeër aan Netwerk24 gesê dit lyk asof die geveg ontstaan het deurdat een van die leerlinge se toestel, "iets soos 'n tabletrekenaar", weggeraak het en hy 'n ander leerling daarvan beskuldig het.
Intussen is bevind 'n vermiste tekenbord het die geveg ontketen.
Volgens Ndaba was daar al die vorige dag 'n voorval toe die tekenbord en -toerusting weggeraak het.
"Die eienaar van die toerusting het 'n ander seun daaroor gekonfronteer. Daar was egter geen onweerlegbare bewyse dat die gekonfronteerde seun skuldig was nie."
Ndaba sê die onenigheid het toe na albei die leerlinge se vriendekringe uitgebrei en tot die latere geveg gelei.